
Draga braćo i sestre, blagoslovljena vam nedjelja!

Evanđelje ove nedjelje (Mt 16,13-20) pred nas stavlja pitanje koje propitkuje svakoga od nas na putu vjere: Tko je zapravo Isus za mene?
Iz evanđeoskoga izvještaja jasno je koliko je to pitanje presudno za iskustvo učeništva. Premda su dvanaestorica apostola već dugo živjela uz Učitelja i dijelila s njime njegov život i poslanje, Isus nije želio pretpostaviti da ga doista poznaju i da su razumjeli otajstvo Božjega kraljevstva. Zato ih, nakon što ih je upitao što ljudi govore o njemu, izravno pita: „A vi, što vi kažete, tko sam ja?“ (Mt 16,15).
Braćo i sestre, to je ključno pitanje za Kristove učenike svih vremena, pa tako i za svakoga od nas. Vjera nam nije dana jednom zauvijek. Naprotiv, uvijek iznova trebamo otkrivati Kristovo lice i njegovo Evanđelje, produbljivati njegovu poruku i obnavljati životne odluke kako bi bile u skladu s onim što ispovijedamo. Tako pobjeđujemo napast da mislimo kako već sve znamo ili da vjeru svedemo na puku naviku.
Pitanje koje nam se svakodnevno postavlja – tko je Isus za mene i što njegova prisutnost znači u mom životu – posebno dolazi do izražaja u molitvi i razmatranju Evanđelja. No ono se javlja i kada se susretnemo s ranama i potrebama svoje braće i sestara, kao i u odnosima i životnim situacijama koje najviše propitkuju našu savjest.
U konkretnim okolnostima vlastitoga života možemo provjeriti je li za nas Gospodin Isus samo velika povijesna osoba koja je govorila i činila važne stvari ili je doista Krist, Sin Boga živoga, onaj koji je poslan da nas uvede u Očevu ljubav te preobrazi naš život i svijet u kojem živimo.
Predragi, učimo se ne zatvarati u vlastita uvjerenja i religiozne sigurnosti, nego ostanimo otvoreni autentičnom odnosu s Kristom. Ponekad se, kada je riječ o kršćanskoj vjeri, zadovoljavamo onim što smo čuli od drugih, među ljudima i onime što nam je preneseno, makar i s najboljim namjerama. No Isus od nas traži osoban odgovor: poziva nas da ga upoznamo izbliza, da dopustimo da nas oblikuje prijateljstvo s njime, u susretu koji je uvijek nov i koji nas može pozvati da krenemo nepoznatim putovima te donesemo drukčije odluke od onih koje smo zamišljali.
To vrijedi kako za naš osobni životni put, tako i za hod Crkve te za pastoralne odluke, osobito onda kada mislimo da je dovoljno nastaviti raditi onako kako smo uvijek radili. Umjesto toga, važno je često se pitati: Tko je Gospodin za mene? Poznajem li ga doista? Što mi danas poručuje njegovo Evanđelje? Na koje me korake i odluke poziva?
Zazovimo Blaženu Djevicu Mariju, koja je u svome srcu tražila Božju volju po svome Sinu, da nas uvijek vodi na putu vjere.

